Od srijede, 19. kolovoza, pa do kraja vikenda u malenom mjestu Primišlje kod Slunja, počinje festival psihodelične glazbe pod nazivom Momento Demento. Već je spremno nekoliko uređenih pozornica na kojima će se puštati glazba 23 sata dnevno, te veliki kamp uz rijeku. Nakon netom završenog festivala iste vrste glazbe u Deringaju u Lici pod nazivom Lost Theory Festival na kojem je bilo preko 100 DJ-a i gotovo 7000 ljubitelja psihodelične glazbe, slunjski je festival drugo omiljeno mjesto u Hrvatskoj kamo dolaze gosti iz čitavog svijeta.

– To je od prilike ista 'ekipa', ljudi koji slušaju tu vrstu glazbe i koji obilaze takve festivale po Europi. Vjerujem da će dio posjetitelja iz Deringaja biti i u Primišlju. Inače, Grad Slunj je sretan što može ugostiti

manifestaciju takvog tipa koja će ove godine, po procjeni organizatora, ugostiti oko tri do četiri tisuće posjetitelja. Oni prenoće u kampu u Primišlju ili u hotelima i privatnom mještaju u Slunju, tako da ovih dana,

vjerujem, nije moguće naći slobodan krevet u Slunju i okolici. To je svakako odlično za turističku ponudu, ali i iznajmljivače, ugostitelje i trgovine u ovom kraju. Stoga Grad u potpunosti pomaže u organizaciji

festivala Momento Demento koliko može, osiguravanjem pomoći komunalnog poduzeća, lokalnog DVD-a, uključena je i Turistička zajednica – pojasnio je Jure Katić, gradonačelnik Slunja.

Iako je lanjski Momento Demento obilježilo nekoliko tragičnih događaja; jedan je gost preminuo jer mu je nakon konzumacije droga stalo srce, a nakon festivala na putu za Francusku nestala je i Anne-Cecile Pinel te je policija tijekom festivala zaplijenila velike količine raznih droga kod posjetitelja festivala, mještani Slunja i Primišlja kažu kako su gosti festivala za poželjeti. Festival je organiziran na privatnom terenu u dolini daleko od naseljenog područja, a gosti često navraćaju u grad i kupuju namirnice, plaćaju boravišnu pristojbu. Nikakvih ekscesa nikada nije bilo.

– Takvi festivali okupljaju velik broj ljubitelja glazbe koji dolaze i s obitelji i to je veliki plus za razvoj turizma - dodao je Jure Katić.

>> Roditelji nestale Francuskinje: Tko je oteo našu kćer?

>> Predozirao se u kampu na festivalu elektroničke glazbe?